CELEX: 32021R2238
Language: el
Date: 2021-12-15 00:00:00
Title: Εκτελεστικός κανονισμός (ΕΕ) 2021/2238 της Επιτροπής της 15ης Δεκεμβρίου 2021 για την τροποποίηση του εκτελεστικού κανονισμού (ΕΕ) 2019/773 όσον αφορά τη σταδιακή κατάργηση ειδικών περιπτώσεων σήματος οπίσθιου άκρου (Κείμενο που παρουσιάζει ενδιαφέρον για τον ΕΟΧ)

16.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 450/57
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/2238 ΤΗΣ ΕΠΙΤΡΟΠΗΣ
         της 15ης Δεκεμβρίου 2021
         για την τροποποίηση του εκτελεστικού κανονισμού (ΕΕ) 2019/773 όσον αφορά τη σταδιακή κατάργηση ειδικών περιπτώσεων σήματος οπίσθιου άκρου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τη διαλειτουργικότητα του σιδηροδρομικού συστήματος της Ευρωπαϊκής Ένωσης (1), και ιδίως το άρθρο 5 παράγραφος 11,
         Εκτιμώντας τα ακόλουθα:
         
                     (1)
                  
                  
                     Το σημείο 4.2.2.1.3.2 του παραρτήματος του εκτελεστικού κανονισμού (ΕΕ) 2019/773 (2) της Επιτροπής ορίζει προθεσμίες μετά τις οποίες οι εθνικές αρχές όλων ανεξαιρέτως των κρατών μελών πρέπει να αποδέχονται όλες τις εμπορευματικές αμαξοστοιχίες που είναι εξοπλισμένες με σήμα οπίσθιου άκρου αποτελούμενου από δύο ανακλαστικές πινακίδες και πρέπει να παύσουν να απαιτούν οποιονδήποτε άλλο τύπο σήματος οπίσθιου άκρου για εμπορευματικές αμαξοστοιχίες.
                  
               
                     (2)
                  
                  
                     Το σημείο 4.2.2.1.3.2 περιγράφει τις ειδικές περιπτώσεις ορισμένων κρατών μελών, μεταξύ των οποίων το Βέλγιο, η Γαλλία, η Πορτογαλία και η Ισπανία, στα οποία επετράπη να εφαρμόζουν κοινοποιηθέντες εθνικούς κανόνες σύμφωνα βάσει των οποίων οι εμπορευματικές αμαξοστοιχίες πρέπει να είναι εξοπλισμένες με δύο ερυθρά φώτα μόνιμης αφής ως προϋπόθεση για να κινούνται σε τμήματα του δικτύου τους. Οι εν λόγω ειδικές περιπτώσεις θα πρέπει να καταργηθούν σταδιακά.
                  
               
                     (3)
                  
                  
                     Για να εξασφαλιστεί ότι τα κράτη μέλη θα λάβουν όλα τα αναγκαία μέτρα για να καταστεί δυνατή η πλήρης εναρμόνιση των σημάτων οπίσθιου άκρου σε εμπορευματικές αμαξοστοιχίες σε επίπεδο Ένωσης έως την 1η Ιανουαρίου 2026, θα πρέπει να υποβάλλουν περιοδικές εκθέσεις σχετικά με την εφαρμογή των προτεινόμενων μέτρων μετριασμού και να λαμβάνουν επείγοντα μέτρα σε περίπτωση εντοπισμού αποκλίσεων από το προβλεπόμενο σχέδιο.
                  
               
                     (4)
                  
                  
                     Το Βέλγιο, η Γαλλία, η Πορτογαλία και η Ισπανία υπέβαλαν εκθέσεις στην Επιτροπή σχετικά με την οικεία χρήση ανακλαστικών πινακίδων, στις οποίες επισημαίνουν σοβαρά εμπόδια στη σχεδιαζόμενη κατάργηση, έως την 1η Ιανουαρίου 2022, των εθνικών κανόνων κατά μήκος των σιδηροδρομικών εμπορευματικών διαδρόμων που καθορίζονται σύμφωνα με τον κανονισμό (ΕΕ) αριθ. 913/2010 του Ευρωπαϊκού Κοινοβουλίου και του Συμβουλίου (3).
                  
               
                     (5)
                  
                  
                     Στις 29 Ιουνίου 2021, ο Οργανισμός Σιδηροδρόμων της Ευρωπαϊκής Ένωσης υπέβαλε τη σύσταση «REC ΤΠΔ ΔΔΚ 422132», με την οποία προτείνεται η τροποποίηση του σημείου 4.2.2.1.3.2 του παραρτήματος του εκτελεστικού κανονισμού (ΕΕ) 2019/773. Η Επιτροπή, με βάση τη σύσταση αυτή και λαμβάνοντας υπόψη τα πορίσματα των εκθέσεων που υπέβαλαν τα κράτη μέλη, επανεξέτασε τις ημερομηνίες εναρμόνισης των ανακλαστικών πινακίδων στην Ένωση. Η Επιτροπή κατέληξε επίσης στο συμπέρασμα ότι προς το παρόν δεν απαιτείται αναθεώρηση των προδιαγραφών που ορίζονται στο προσάρτημα Ε του Κανονισμός (ΕΕ) αριθ. 321/2013 (4) της Επιτροπής. Η Επιτροπή έλαβε δεόντως υπόψη τις ανησυχίες σχετικά με την ασφάλεια και τη χωρητικότητα, καθώς και την επίπτωση κόστους από τη μετάβαση στην εναρμόνιση της χρήσης ανακλαστικών πινακίδων.
                  
               
                     (6)
                  
                  
                     Ως αποτέλεσμα των πορισμάτων των εκθέσεων που υπέβαλαν το Βέλγιο, η Γαλλία, η Πορτογαλία και η Ισπανία, και της επανεξέτασης των εν λόγω πορισμάτων από την Επιτροπή, θα πρέπει να παραταθεί για τα εν λόγω κράτη μέλη η προθεσμία της 1ης Ιανουαρίου 2022 για την αποδοχή εμπορευματικών αμαξοστοιχιών εξοπλισμένων με 2 ανακλαστικές πινακίδες κατά μήκος των σιδηροδρομικών εμπορευματικών διαδρόμων που καθορίζονται σύμφωνα με τον κανονισμό (ΕΕ) αριθ. 913/2010.
                  
               
                     (7)
                  
                  
                     Η παρούσα απόφαση δεν θίγει τις εν εξελίξει εργασίες στον Οργανισμό Σιδηροδρόμων της Ευρωπαϊκής Ένωσης με σκοπό την περαιτέρω εναρμόνιση του σήματος οπίσθιου άκρου και την πιθανή μελλοντική επανεξέταση του προσαρτήματος Ε του κανονισμού (ΕΕ) αριθ. 321/2013, τις οποίες μπορεί να εγκρίνει η Επιτροπή λαμβάνοντας υπόψη τις επιπτώσεις στην ασφάλεια, τη χωρητικότητα και το κόστος.
                  
               
                     (8)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 51 παράγραφος 1 της οδηγίας (ΕΕ) 2016/797,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο σημείο 4.2.2.1.3.2 του παραρτήματος του κανονισμού (ΕΕ) 2019/773, η παράγραφος «Σταδιακή κατάργηση» αντικαθίσταται από το ακόλουθο κείμενο:
            
               «Σταδιακή κατάργηση:
               
               Για την αποδοχή εμπορευματικών αμαξοστοιχιών που είναι εξοπλισμένες με 2 ανακλαστικές πινακίδες ισχύουν οι ακόλουθες προθεσμίες:
               
                           1)
                        
                        
                           Από την 1η Ιανουαρίου 2022, στους σιδηροδρομικούς εμπορευματικούς διαδρόμους που προσδιορίζονται σύμφωνα με τον κανονισμό (ΕΕ) αριθ. 913/2010, με τις ακόλουθες εξαιρέσεις στις γραμμές όπου τα ερυθρά φώτα μόνιμης αφής αποτελούν επιχειρησιακή απαίτηση για τη διασφάλιση της ασφάλειας:
                           
                                       α)
                                    
                                    
                                       1η Ιανουαρίου 2026 για το Βέλγιο και τη Γαλλία·
                                    
                                 
                                       β)
                                    
                                    
                                       1η Ιανουαρίου 2025 για την Πορτογαλία και την Ισπανία.
                                    
                                 
                     
                           2)
                        
                        
                           Από την 1η Ιανουαρίου 2026, στο σύνολο του σιδηροδρομικού δικτύου της Ευρωπαϊκής Ένωσης.
                        
                     Τα κράτη μέλη τα οποία αφορούν οι εξαιρέσεις της παραγράφου 1 στοιχεία α) και β) παρέχουν στην Επιτροπή, το αργότερο έως την 1η Μαρτίου 2022, λεπτομερές σχέδιο δράσης και ακριβείς στόχους που διασφαλίζουν την κατάργηση της απαίτησης για ερυθρά φώτα ως σήματα οπίσθιου άκρου. Στη συνέχεια, ανά 6 μήνες, τα εν λόγω κράτη μέλη υποβάλλουν έκθεση στην Επιτροπή σχετικά με την πρόοδο που έχει σημειωθεί όσον αφορά τη χρήση ανακλαστικών πινακίδων στο δίκτυό τους, με στόχο την εναρμόνιση σε ενωσιακό επίπεδο των σημάτων οπίσθιου άκρου έως την 1η Ιανουαρίου 2026. Τα ενδιαφερόμενα μέρη παρέχουν όλα τα απαραίτητα στοιχεία ώστε να μπορούν τα κράτη μέλη να εκπληρώνουν την οικεία υποχρέωση υποβολής εκθέσεων.
               Η Επιτροπή υποβάλλει έκθεση στην επιτροπή που αναφέρεται στο άρθρο 51 της οδηγίας (ΕΕ) 2016/797 σχετικά με την πρόοδο υλοποίησης του σημείου 4.2.2.1.».
            
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 15 Δεκεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 138 της 26.5.2016, σ. 44.
         
            (2)  Εκτελεστικός κανονισμός (ΕΕ) 2019/773 της Επιτροπής, της 16ης Μαΐου 2019, σχετικά με την τεχνική προδιαγραφή διαλειτουργικότητας για το υποσύστημα «διεξαγωγή και διαχείριση της κυκλοφορίας» του σιδηροδρομικού συστήματος της Ευρωπαϊκής Ένωσης και με την κατάργηση της απόφασης 2012/757/ΕΕ (ΕΕ L 139I της 27.5.2019, σ. 5).
         
            (3)  Κανονισμός (ΕΕ) αριθ. 913/2010 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2010, σχετικά με το ευρωπαϊκό σιδηροδρομικό δίκτυο για ανταγωνιστικές εμπορευματικές μεταφορές (ΕΕ L 276 της 20.10.2010, σ. 22).
         
            (4)  Κανονισμός (ΕΕ) αριθ. 321/2013 της Επιτροπής, της 13ης Μαρτίου 2013, σχετικά με την τεχνική προδιαγραφή διαλειτουργικότητας για το υποσύστημα «Τροχαίο υλικό — εμπορευματικές φορτάμαξες» του σιδηροδρομικού συστήματος της Ευρωπαϊκής Ένωσης και για την κατάργηση της απόφασης 2006/861/ΕΚ (ΕΕ L 104 της 12.4.2013, σ. 1).